1Matéi Yosafat sibawa ritampung ri tampung arung-ngarungngé ri Kota Daud. Yéhoram ana’ worowanéna mancaji arung sulléiwi.
2Yéhoram ana’ worowanéna Yosafat, arung Yéhuda, mappunnai 6 silessureng worowané: Azarya, Yéhiél, Zakharia, Azariahu, Mikhail sibawa Séfaca.
3Lolongengngi mennang maéga ulaweng, péra’ sibawa barab-barang mangke laingngé polé ri ambo’na, sibawa tungke-tungke riwéréng towi séddi kota mabbénténg ri Yéhuda. Iyakiya nasaba Yéhoram ana’ worowanéna macowaé, aléna ritu iya ripattentué ri Yosafat untu’ mancaji arung.
4Wettunna napérasa Yéhoram masse’ni tudangenna selaku arung, nassuro mpunoni sininna silessu-silessurenna, kuwaéttopa siyagangngaré pejaba’ tanré.
5Mancaji arungngi Yéhoram ri umuru 32 taung sibawa mapparéntai ri Yérusalém 8 taung ittana.
6Naccowériwi atuwo-tuwonna Arung Ahab sibawa arung-ngarung Israél laingngé, nasaba kawingngi sibawa sala séddinna ana’ makkunrainna Ahab. Madosai lao ri PUWANGNGE,
7iyakiya dé’ namaélo PUWANGNGE pabbinasai arungngé polé ri wija-wijanna Daud nasaba purai majjanci makkedaé wija-wijanna Daud tette’i matu mapparénta.
8Ri laleng apparéntanna Yéhoram, maronta’i Edom lao ri Yéhuda sibawa patettong akkarungeng ri alé.
9Rimakkuwannanaro Yéhoram sibawa sining pallimana massui sibawa karéta-karéta musuna nainappa nagasa Edom. Rikeppungngi ri pasukang Edom, iyakiya wenninna nabettui mennang akkeppungenna balié nanalari.
10Mappammulai wettuéro dé’na natunru Edom lao ri Yéhuda. Iyatoro wettué namaronta’to kota Libna. Iya manennaro kajajiyangngi nasaba nasalaini Yéhoram PUWANGNGE, Allataala iya nasompaé toriyolona.
11Mala patettongngi onrong-ngonrong assompang barahala ri daéra buluna Yéhuda, sibawa nassabariwi ra’ya’ Yéhuda sibawa Yérusalém madosa lao ri PUWANGNGE.
12Nanalolongenna Yéhoram silampa sure’ iya naokié Nabi Elia wettunna tuwo mupi. Makkuwaiyé oninna iyaro sure’é, "PUWANG, Allataala iya nasompaé Daud, hukkungngi Datu saba’ dé’ naccowériwi Datu baténa ambo’na sibawa nénéna worowané Datu.
13Sibalé’na, tuwoi Datu pada-pada arung-ngarung Israélié, sibawa nassabariwi ra’ya’ Yéhuda sibawa Yérusalém dé’ namatinulu lao ri Allataala. Napogau’i Datu pada-padaé Arung Ahab sibawa sining passulléna. Mala naunoi Datu silessu-silessurenna Datu, padahal lebbi kessingngi naiya Datu.
14Pahukkungeng iya matane’é polé ri PUWANGNGE kennai matu ra’ya’é, ana’-ana’na sibawa sining bainéna Datu, enrengngé paccappui sininna waramparanna Datu.
15Muwi aléna Datu nakennato matu lasa paru iya pédé laowé essoé pédé maladde!"
16Iyaro wettué engka tau Filistin sibawa tau Arab monro ri seddéna akkampongenna tau Sudangngé ri daéra wiring tasi’é. PUWANGNGE pakédoi atinna sining tauwéro untu’ musui Yéhoram.
17Nagasai mennang Yéhuda, narappai saorajana arungngé, nainappa natiwi lao sininna ana’ bainéna Yéhoram selaku tawangeng, sangadinna Ahazia ana’ worowanéna iya maloloé.
18Puranana sininna kajajiyangngéro, nahukkunni PUWANGNGE Yéhoram sibawa lasa paru iya dé’é nawedding majjappa.
19Nawéki duwattaung iyaro lasaé pédé maladde’i angkanna maté nasaibawang anrasa-rasang maseroé. Ra’ya’na dé’ napalluwa api unggung selaku tanrang mabbarata pada-pada iya napogau’é mennang untu’ néné-nénéna.
20Dé’ muwi séddi tau sesse’i amaténna. Rikuburu’i ri Kota Daud, iyakiya dé’ na ri laleng tampung arung-ngarungngé. Wettunna mancaji arung, umuru’na Yéhoram 32 taung, namapparéntai ri Yérusalém 8 taung ittana.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn